b"\n_START_ARTICLE_\nJulius Rudolf Osberg\n_START_PARAGRAPH_\nJulius Rudolf Osberg (19. tammikuuta 1842 Helsinki \xe2\x80\x93 28. huhtikuuta 1910 Helsinki) oli suomalainen valtioneuvos, senaatin protokollasihteeri ja helsinkil\xc3\xa4isen Osbergin konepajan omistaja._NEWLINE_Osbergin vanhemmat olivat ruotsalainen kuparisepp\xc3\xa4, tehtailija Karl August Osberg (1807\xe2\x80\x931863) ja Anna Juliana J\xc3\xbcrgenfeld (1806\xe2\x80\x931869). Perhe muutti Virosta Helsinkiin 1840 ja Karl August Osberg perusti Mikonkadulle vuonna 1845 oman kuparisep\xc3\xa4nverstaan. Julius Rudolf Osberg p\xc3\xa4\xc3\xa4si ylioppilaaksi Helsingin yksityislyseosta 1862 ja h\xc3\xa4n opiskeli Helsingin yliopistossa suorittaen tuomarintutkinnon 1870. Osberg sai varatuomarin arvon 1872._NEWLINE_Osberg toimi Suomen senaatin oikeusosastolla ylim\xc3\xa4\xc3\xa4r\xc3\xa4isen\xc3\xa4 kopistina 1871\xe2\x80\x931874, kopistina 1874\xe2\x80\x931880, kanslistina 1880\xe2\x80\x931885, registraattorina 1885 ja protokollasihteerin\xc3\xa4 1885\xe2\x80\x931896. H\xc3\xa4n erosi virasta 1896 omasta pyynn\xc3\xb6st\xc3\xa4\xc3\xa4n ja sai valtioneuvoksen arvon 1899._NEWLINE_Osberg osti vuonna 1882 konkurssihuutokaupasta talousvaikeuksiin joutuneen suuren helsinkil\xc3\xa4isen Osberg & Baden' konepajan jonka omistajina olivat olleet h\xc3\xa4nen veljens\xc3\xa4 insin\xc3\xb6\xc3\xb6ri Oskar Osberg ja lankonsa insin\xc3\xb6\xc3\xb6ri August Bade. Konepajan toiminta jatkui nyt Osbergin konepajan nimell\xc3\xa4 ja Oskar Osberg johti konepajaa yksin Baden muutettua Ven\xc3\xa4j\xc3\xa4lle vuonna 1882. Julius Rudolf Osberg oli konepajan omistajana vuoteen 1892 saakka jolloin konepajan osti Siltarakennus Oy ja t\xc3\xa4st\xc3\xa4 sai alkunsa Kone- ja Siltarakennus Oy. Julius Rudolf Osberg oli uudessa yhti\xc3\xb6ss\xc3\xa4 osakkeenomistajana ja yhti\xc3\xb6n hallituksen j\xc3\xa4senen\xc3\xa4._NEWLINE_Osberg omisti vuosina 1877\xe2\x80\x931898 Porvoon Veckj\xc3\xa4rvell\xc3\xa4 sijaitsevan Domarg\xc3\xa5rdin kartanon. H\xc3\xa4n lahjoitti kartanon 1898 kahdelle tytt\xc3\xa4relleen ja muutti asumaan Helsinkiin. Osberg sairasti diabetesta ja h\xc3\xa4n kuoli Helsingiss\xc3\xa4 1910._NEWLINE_Julius Rudolf Osberg oli naimisissa vuodesta 1873 Ad\xc3\xa8le Therese Schiefnerin (1845\xe2\x80\x931915) kanssa jonka is\xc3\xa4 oli konsuli Ignatz Schiefner."